สอยด่วน! 37 หุ้นงบ Q2 เทิร์นอะราวด์นำทีมเด่น BANPU-MJD-CTW-BIG
สอยด่วน! 37 หุ้น Q2 เทิร์นอะราวด์ นำทีมเด่น BANPU-MJD-CTW-BIG ลุ้นผลงานทั้งปีสดใสต่อเนื่องเป็นโอกาสลงทุนอีกครั้ง
19 ส.ค. 2559

“ข่าวหุ้นธุรกิจออนไลน์” ได้ทำการสำรวจผลประกอบการของบริษัทจดทะเบียน (บจ.) ในตลาดหลักทรัพย์ SET และ maiพลิกมีกำไรไตรมาส 2/59 ได้อย่างโดดเด่น ขณะเดียวกันมีแนวโน้มที่จะทำผลงานได้สดใสต่อเนื่องในปีนี้ เห็นได้จากแผนงานที่ออกมาอย่างชัดเจน และมีปัจจัยบวกหนุนโดดเด่นทุกตัว เชื่อว่าการพิจารณาหุ้นกลุ่มนี้ไว้ลงทุนน่าจะไม่ผิดหวัง
สำหรับหุ้นที่พลิกมีกำไรประกอบด้วย BANPU,MJD,CTW,BIG,GJS,INOX,AMC,VNT,BSBM,ESTAR,PRIN, LOXLEY,UMI,S, SUPER, TCMC,RPC,TYCN,SCG,CSP,MPIC,SMT,KC,ACAP,TRT,DNA,TGPRO,SAMCO,ERW,RWI,K,MONO, CHEWA, BIZ,PLE,SALEE และ GBX 
ขณะเดียวกันหากสังเกตหุ้นเทิร์นอะราวด์ส่วนใหญ่จะมีหุ้นกลุ่มเหล็กเข้าติดอยู่หลายตัว อาทิ AMC,BSBM,CSP,TYCN และ GJS เนื่องจากรับอานิสงส์ราคาเหล็กขาขึ้น และความต้องการฟื้นจากโครงสร้างพื้นฐาน ตรงนี้น่าจับตาผลงานทั้งปี 59 ซึ่งน่าจะเทิร์นอะราวด์อีกครั้ง
 
โดยอันดับ 1 บ้านปู จำกัด (มหาชน) หรือ BANPU รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 มีกำไรสุทธิ 281.78 ล้านบาท หรือมีกำไรสุทธิ 0.096 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 54.31 ล้านบาท หรือขาดทุนสุทธิ 0.021 บาทต่อหุ้น โดยผลการดำเนินงานพลิกมีกำไร เนื่องจากบริษัทมีรายได้จากการขายถ่านหินเพิ่มขึ้น
ขณะที่ผลการดำเนินงานช่วง 6 เดือนแรกมีกำไรสุทธิ  80.02 ล้านบาท หรือ 0.036 บาทต่อหุ้น เพิ่มขึ้น 557% จากช่วงเดียวกันของปีก่อนที่มีกำไรสุทธิ 14.93 ล้านบาท หรือ 0.006 บาทต่อหุ้น
บริษัทได้เพิ่มงบลงทุนในช่วง 5 ปี มาที่ราว 657 ล้านเหรียญสหรัฐ จากเดิมที่ 554 ล้านเหรียญสหรัฐ หลังได้เพิ่มงบลงทุนในธุรกิจไฟฟ้าอีกประมาณ 110 เมกะวัตต์ หลังได้เข้าซื้อกิจการผลิตไฟฟ้าใหม่อย่างต่อเนื่อง ซึ่งเป็นส่วนหนึ่งที่ผลักดันให้มีกำลังการผลิตไฟฟ้าตามสัดส่วนร่วมทุนเป็น 2,400 เมกะวัตต์ในปี 61 จากปัจจุบันที่มีกำลังการผลิตไฟฟ้าตามสัดส่วนร่วมทุนที่ผลิตเชิงพาณิชย์ (COD) แล้ว 1,900 เมกะวัตต์
 
อันดับ 2 บริษัท เมเจอร์ ดีเวลลอปเม้นท์ จำกัด (มหาชน) หรือ MJD รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 257.14 ล้านบาท หรือมีกำไรสุทธิ 0.299 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 57.37 ล้านบาท หรือขาดทุนสุทธิ 0.067 บาทต่อหุ้น
โดยผลการดำเนินงานในไตรมาสดังกล่าวพลิกกำไรเนื่องจากบริษัทมีรายได้จากการขายหน่วยในโครงการอาคารชุดเป็นเงิน 2.06 พันล้านบาท เทียบกับปีก่อนมีรายได้ 533.63 ล้านบาท
ขณะที่ผลการดำเนินงานช่วง 6 เดือนแรกมีกำไรสุทธิ 326.51 ล้านบาท หรือมีกำไรสุทธิ 0.379 บาทต่อหุ้น เพิ่มขึ้น 907% จากช่วงเดียวกันของปีก่อนที่มีกำไรสุทธิ 32.43 ล้านบาท หรือมีกำไรสุทธิ 0.038 บาทต่อหุ้น
 
อันดับ 3 บริษัท จรุงไทยไวร์แอนด์เคเบิ้ล จำกัด (มหาชน) หรือ CTW รายงานผลการดำเนินงานไตรมาส 2/59 (รวมบริษัทย่อย) สิ้นสุดวันที่ 30 มิ.ย.59 มีกำไรสุทธิ 186.28 ล้านบาท หรือมีกำไรสุทธิ 0.47 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 44.11 ล้านบาท หรือขาดทุนสุทธิ 0.11 บาทต่อหุ้น โดยผลการดำเนินงานพลิกมีกำไรเนื่องจากบริษัทมีกำไรจากการขายที่ดินที่ไม่ใช้ รวมถึงค่าใช้จ่ายลดลง
อย่างไรก็ตาม ผลการดำเนินงานช่วง 6 เดือนแรกมีกำไรสุทธิ 177.78 ล้านบาท หรือ 0.45 บาทต่อหุ้น จากช่วงเดียวกันของปีก่อนที่มีผลขาดทุนสุทธิ 37.08 ล้านบาท หรือ 0.09 บาทต่อหุ้น
บริษัทมั่นใจผลงานจะพลิกเป็นบวก และตั้งเป้ารายได้เติบโตแบบ Conservative ที่ 10% ต่อปี เมื่อเทียบกับปี 58 ที่ขาดทุนสุทธิ 98.33 ล้านบาท และรายได้รวมที่ 6.45 พันล้านบาท
โดยในช่วงที่เหลือของปี 2559 บริษัทจะเดินหน้าเข้าร่วมประมูลงานใหม่ๆ หลายโครงการ อาทิ โครงการเปลี่ยนระบบสายไฟฟ้าอากาศเป็นสายไฟฟ้าใต้ดิน ล่าสุดการไฟฟ้านครหลวง (กฟน.) ช่วงครึ่งปีหลังของปี 2559 จะเปิดประมูลโครงการเปลี่ยนสายไฟฟ้าอากาศเป็นสายไฟฟ้าใต้ดินมูลค่า 1.45 หมื่นล้านบาท (โครงการพระราม 3-โครงการรัชดาภิเษก-อโศก และโครงการรัชดาภิเษก-พระราม 9)
อีกทั้งเตรียมเข้าประมูลในโครงการรถไฟฟ้าสายสีชมพู เหลือง ส้ม และ สีแดงเข้ม จากที่ผ่านมาบริษัทได้รับงานโครงการรถไฟฟ้าสายสีน้ำเงินและกำลังทยอยส่งมอบออเดอร์แล้วในปัจจุบัน โดยการเข้าร่วมประมูลงานดังกล่าวบริษัทจะประมูลผ่านผู้รับเหมารายใหญ่ที่เป็นฐานลูกค้าหลักๆ ของบริษัท อย่าง ITD CK STEC UNIQ และกลุ่มผู้รับเหมาขนาดกลาง
 
อันดับ 4 บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 มีกำไรสุทธิ 185.67 ล้านบาท หรือมีกำไรสุทธิ 0.05 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 2.80 ล้านบาท หรือขาดทุนสุทธิ 0.0008 บาทต่อหุ้น โดยผลการดำเนินงานพลิกกำไรเนื่องจากยอดขายเติบโตอย่างต่อเนื่องโดยเฉพาะในกลุ่มอุปกรณ์ถ่ายภาพ
ขณะที่ผลการดำเนินงานช่วง 6 เดือนแรกมีกำไรสุทธิ 419.87 ล้านบาท หรือ 0.12 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 5.66 ล้านบาท หรือขาดทุนสุทธิ 0.002 บาทต่อหุ้น
บริษัทมั่นใจว่าแนวโน้มรายได้และกำไรปี 59 จะทำสถิติสูงสุดใหม่ต่อเนื่อง จากยอดขายกล้องที่เติบโตอย่างแข็งแกร่ง โดยปัจจุบัน Big Camera มีสาขาในเครือกว่า 245 แห่ง ครอบคลุมการให้บริการลูกค้าทั่วประเทศ และเตรียมแผนขยายสาขา “วันเดอร์ โฟโต้ ช็อป บาย บิ๊ก คาเมร่า (Wonder Photo Shop by Big Camera)” ในปีนี้ ซึ่งมั่นใจว่าจะสามารถตอบโจทย์ไลฟ์สไตล์ คนรุ่นใหม่ ที่ชื่นชอบการถ่ายภาพผ่านสมาร์ทโฟน ได้อย่างลงตัว ช่วยผลักดันรายได้ของบริษัทฯเติบโตอย่างแข็งแกร่งและยั่งยืนในอนาคต
 
อันดับ 5 บริษัท จี เจ สตีล จำกัด (มหาชน) หรือ GJS รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 มีกำไรสุทธิ 183.22 ล้านบาท หรือมีกำไรสุทธิ 0.017 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 308.47 ล้านบาท หรือขาดทุนสุทธิ 0.029 บาทต่อหุ้น โดยผลการดำเนินงานพลิกกำไรเนื่องจากราคาขายของเหล็กแผ่นรีดร้อนเพิ่มขึ้น
ขณะที่ผลการดำเนินงานช่วง 6 เดือนแรกมีกำไรสุทธิ 308.15 ล้านบาท หรือ 0.29 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 674.18 ล้านบาท หรือขาดทุนสุทธิ 0.064 บาทต่อหุ้น